Kyproksen museo

**Kyproksen museo** () on arkeologinen museo Nikosian kaupungissa Kyproksella. Se on maan suurin ja tärkein arkeologinen museo ja esittelee löytöjä eri puolilta saarta esihistorialliselta ajalta varhaiselle bysanttilaiselle kaudelle saakka.

## Historia ja rakennus

Nikosian ensimmäinen arkeologinen museo perustettiin yksityisenä vuonna 1882. Se muutettiin julkiseksi museoksi 1900-luvun alkupuolella. Nykyinen museorakennus rakennettiin vuosina 1908–1924. Se edustaa uusklassista arkkitehtuuria ja sijaitsee lähellä Nikosian vanhaakaupunkia ja Kyproksen edustajainhuoneen rakennusta. Museorakennuksessa on 14 näyttelysalia ja lisäksi toimisto-, säilytys- ja työpajatiloja sekä kirjasto.

Museo on käynyt liian pieneksi sen varastoissa oleville arkeologisille löydöille, joista vain pieni osa voi olla näytteillä, ja uusi museo on suunnitteilla. Arkkitehtuurikilpailu uudesta museorakennuksesta järjestettiin vuonna 2017.

## Kokoelmat

Museon kokoelmiin kuuluu löytöjä neoliittiselta kaudelta roomalaisen kauden lopulle, toisin sanoen noin ajalta 7000 eaa.–395 jaa. Museoesineet on järjestetty saleihin aikakausien ja teemojen mukaisesti. Sali I esittelee Kyproksen neoliittista ja kalkoliittista kautta. Tunnetuimpia esineitä on kalkoliittinen niin kutsuttu Pomóksen idoli noin vuodelta 3000 eaa. Sali II esittelee pronssikautta ja sali III keramiikan kehitystä keskiseltä pronssikaudelta aina roomalaiselle kaudelle saakka. Salissa IV on arkaaisen kauden savifiguriineja Agía Eirínin pyhäköstä. Sali V esittelee egyptiläisiä ja assyrialaisia vaikutteita Kyproksen klassisen kauden kuvanveistossa ja sali VI hellenistisen ja roomalaisen kauden veistoksia, merkittävimpänä suurikokoinen keisari Septimius Severusta esittävä pronssipatsas.

Salin VII teemana on Kyprokselle mainetta antanut kupari erilaisten pronssiesineiden kautta, mukaan lukien pronssiastiat, aseet, työkalut ja rituaaliesineet. Kokoelmiin kuuluu myös muun muassa rahoja, sinettejä, koruja ja lasiesineitä. Salit VIII ja IX esittelevät hautoja, hautakiviä, sarkofageja ja muita hautalöytöjä. Salin X teemana ovat Kyproksen muinaiset kirjoitusjärjestelmät kyproslais-minolainen kirjoitus ja kyproslainen kirjoitus sekä siirtyminen kreikkalaisen kirjaimiston käyttöön.

Sali XI esittelee Salamiin kuningashautojen löytöjä, kuten hautahuonekaluja ja pronssikattiloita. Sali XII on vaihtuvien näyttelyiden käytössä. Salissa XIII ovat Salamiin gymnasionista löydetyt veistokset, ja salissa XIV on savifiguriineja varhaiselta pronssikaudelta roomalaiselle kaudelle saakka.


Tiedosto:Nikosia BW 2023-09-21 11-18-11.jpg|Pomóksen idoli, n. 3000 eaa.
Tiedosto:Arheologicheski-Tomb.jpg|Pronssikautisen haudan (2000–1600 eaa.) rekonstruktio.
Tiedosto:Arheologicheski- Mycenaean crater.jpg|Mykeneläinen krateeri, 1300-luku eaa.
Tiedosto:Gehörnter Gott, Enkomi.jpg|Sarvekas jumala Égkomista, 1100-luku eaa.
Tiedosto:Arheologicheski-Swastika.jpg|Astia kyprogeometriselta kaudelta I, n. 1050–950 eaa.
Tiedosto:Arheologicheski-Amphora.jpg|Arkaainen amfora, n. 750–600 eaa.
Tiedosto:Arheologicheski-Terracotta figurines.jpg|Terra&shy;kotta&shy;figuriineja Agía Eirínistä, 600/500-luku eaa.
Tiedosto:Arheologicheski-Sphinx 2.JPG|Sfinksi Tamassoksesta, 500-luku eaa.
Tiedosto:Estela funeraria hoplita c. 400 BC from Lysi. Nicosia Cyprus Museum.jpg|Hopliitin hautakivi, n. 400 eaa.
Tiedosto:Sculptures from the Gymnasium of Salamis, 2nd century AD, Cyprus Museum, Nicosia, Cyprus (22309951788).jpg|Veistoksia Salamiin gymnasionista, 100-luku.
Tiedosto:Nikosia BW 2023-09-21 12-04-43.jpg|Septimius Severuksen pronssipatsas, 100/200-luku.
Tiedosto:Marble statue of Aphrodite armed with a sword (Venus Victrix), from the Villa of Theseus in Nea Pafos, 2nd-3rd century AD, Cyprus Museum, Nicosia (22505617572).jpg|Aseistettu Afrodite Pafoksen Theseuksen huvilasta, 100/200-luku.


## Lähteet

## Aiheesta muualla